Kvong Kirke
Kvong Kirke er en sognekirke, centralt beliggende i sognet i sydvestenden af Kvong landsby. Kirkegården, der har bevaret sine historiske skel, er hegnet ind af et jorddige sat med marksten. Hovedindgangen til kirkegården ligger i norddiget, hvor en port mellem to kraftig hvidtede piller lukkes med jerngitre.
Kirken er en romansk granitkvaderbygning, som udgøres af kor og skib, hvortil der i senmiddelalderen blev føjet et vesttårn. I 1851 blev et våbenhus ved skibets nordside opført til afløsning for et af bindingsværk fra 1696.
Kirkens kor og skib er opført af veltildannede granitkvadre og blev formentlig opført med en syd- og en norddør i skibets facader, men der kan ikke identificeres spor af norddøren i dag. Syddøren er derimod fortsat i brug. Der er bevaret romanske vinduer både i kor og skib, men flertallet af sydsidens vinduer er udvidet for at skabe større lysindfald i kirken.
Det senmiddelalderlige tårn såvel som våbenhuset fra 1800-tallet er opført i tegl. Tagværket over kor og skib er historisk og solidt bygget i eg.
Indvendigt har kirken bevaret sin romanske triumfbue, og de flade lofter er ligeledes bevaret. I koret er brædderne sømmet på bjælkernes underside.
Kvong kirke blev 1952-1953 smykket med fresker og glasmalerier af Paul Høm, som også udførte nye alterbilleder ved denne lejlighed.
Middelalderen er repræsenteret af det romanske alterbord, døbefonten, der knytter sig til en nordvestjysk gruppe (Thybotypen), samt klokken fra 1503.
Dåbsfadet, alterstagerne og det vigtigste træinventar er fra renæssancen. Stolestaderne, der er forsynet med årstallet 1576, er af en ungrennæssancetype, der er almindelig på egnen. Næsten samtidig er prædikestolen fra 1587 med himmel fra 1591. Den nært beslægtede altertavle må være omtrent samtidig, men den er ombygget flere gange. Altersølvet er fra 1700-tallet. Kirkerummet er desuden præget af en rokokostaffering, dvs. bemaling og udsmykning, af træinventaret udført af Julius Koch i 1752. Foruden at udføre kalkmalerier har Paul Høm også lavet en gobelin og nye malerier på altertavlen. Høm stod også bag det kors som i 1964 blev opsat på kirkens sydvæg.
I kirken findes der en mindetavle over sognepræsten Johan Arenth Neümann og dennes hustru fra ca. år 1800. Desuden findes en ligsten med træramme fra ca. 1705 samt et gravminde af tegl fra ca. 1773. På kirkegården er der i det sydvestlige hjørne opstillet flere ældre gravminder, heriblandt to støbejernskors fra midten af 1800-tallet.